Migsinundul ki Hisus si Simun Pidru wey ka sabeka ne hibateen.
Ne ka seeye ne hibateen,
neilaan te pangulu te talagpanubad diye te timplu,
purisu nakaseled sikandin duma ki Hisus diye te lama te baley te pangulu te talagpanubad.
Piru diye de migpalunggehaat si Pidru te lihawangan ne marani te gumawan te alad.
Nataman,
miglibed e man-e miglihawang ka se sabeka ne hibateen ne neilaan te pangulu te talagpanubad wey migpakiglalag te malitan ne migtetameng te gumawan.
Nataman,
impaseled din e si Pidru.
Ne migkahiyan si Pidru te malitan ne diye te gumawan,
“Kema ke sabeka ka ne hibateen te sika ne etew?”
Ne migtabak si Pidru,
“Kene ne!”
Maagsil te seeye ne timpu purisu migtetemeg ka me uripen wey ka me talagbantey,
ne mig-alungut sikandan ka migmanasindeg ne egginarang.
Ne migsasindeg degma si Pidru wey migdangdang kandan ka egginarang.
Ne dutu,
mig-insaan e te Labew ne Talagpanubad si Hisus meyitenged te me hibateen din wey te pegpanulu din.
Ne migtabak si Hisus,
“Kene ne heles ka pegpanulu ku te me etew su diya a migpanulu te me simbaan wey diye te timplu ne libulunganan te langun ne Hudiyu.
Ware impanulu ku te heles de.
Mania te iyan a eg-insaan nikaniyu?
Insei niyu ka nakarineg keddiey su nakataha sikandan te inlalag ku.”
Te peglalag ni Hisus kayi,
intagpi sikandin te sabeka ne talagbantey ne diye te lenged din,
wey migkahiyan sikandin,
“Mania te eg-ilingen nu due te egtabak ka Labew ne Talagpanubad?”
Ne migtabak si Hisus,
“Emun ke nakalalag e ma te kene ne eleg,
tew ki la ipawangal-wangal nud kuntee kayi.
Piru ke eleg ma ka inlalag ku,
mania te intagpi a nikeykew?”
Nataman,
impeuyan e ni Anas si Hisus ne nabaku de due diye te ki Kaypas ne Labew ne Talagpanubad.
Te seeye ne timpu,
migsasindeg pad si Pidru ka egginarang,
wey mig-insaan sikandin te me etew,
“Kene ka ne sabeka ne hibateen te sika ne etew?”
Piru migpahunware si Pidru ne migkahi,
“Kene ne!”
Nataman,
due sabeka ne uripen te Labew ne Talagpanubad ne karumaan te etew ne intibbas ni Pidru se talinga.
Ne migkahi sikandin,
“Hendue te sikeykew ma iya seeye se nakita ku ne duma rin diye te pamulaan?”
Ne dutu,
migpahunware e man-e si Pidru,
ne due-rue ne mig-ukale ka manuk.